Diari Oficial de la Generalitat Valenciana


Sumari del DOGV 9964, del 24-10-2024 (2024/11479)

DECRET 30/2024, de 23 d'octubre, del president de la Generalitat, pel qual s'aproven les bases reguladores i la convocatòria d'ajudes a les persones passatgeres del tren 18611, de RENFE, de mitjana distància, afectades per l'incendi de Bejís el 16 d'agost de 2022.
------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/10/23/30**

### Versions

 26/10/2024 - Actualitat  Text inicial: 25/10/2024 - 25/10/2024 

### Dades del document

Número de DOGV
:   9964

Data del DOGV
:   24-10-2024

Secció del DOGV
:   I. DISPOSICIONS GENERALS

Número del document
:   2024/11931

CVE
:   GOHV-G-5138-20098

Data del document
:   23-10-2024

Organisme emissor
:   Presidència de la Generalitat

Tipus de document
:   Decret

Correcció d'errades

 Descriptors 

:   * Renfe
    * ajuda pública
    * assistència social
    * salut pública
    * transport ferroviari
    * drets dels passatgers

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 25.10.2024* **1**

El dia 16 d'agost de 2022 un tren de RENFE de mitjana distància que efectuava el trajecte València-Saragossa es va vore afectat per un incendi forestal en el terme municipal de Bejís.

A conseqüència d'això, algunes de les persones que viatjaven en el tren van haver de ser assistides pels servicis mèdics després d'haver patit lesions i cremades, i necessitar, en alguns casos, d'hospitalització.

El tractament posterior de les lesions i cremades i l'atenció psicològica que han hagut de rebre algunes de les persones afectades generen una sèrie de perjuís que suposen una càrrega addicional al lent procés de recuperació pel qual han passat.

La Presidència de la Generalitat té una especial sensibilitat amb este succés, per haver ocorregut dins del territori de la Comunitat Valenciana, i haver provocat situacions personals i familiars doloroses en les persones afectades i una sèrie de perjuís que és necessari atendre per raons socials i humanitàries.

Per tant, amb l'objectiu de col·laborar amb els danys que el tractament de les cremades haja pogut generar en les persones viatgeres afectades i els costos en què hagen pogut incórrer pel tractament dels danys psicològics que hagen patit a conseqüència de l'incident, es considera necessari aprovar ajudes que permeten compensar econòmicament les persones afectades.

La Resolució de 8 de novembre de 2023, del president de la Generalitat, per la qual es deleguen determinades atribucions en diferents òrgans de la Presidència, en l'apartat sext, lletra q), delega, en la persona titular de la Subsecretaria de la Presidència, la concessió de subvencions nominatives dels programes pressupostaris que tinga adscrits, en el supòsit previst en l'article 160.4, lletra d, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com l'aprovació de les bases reguladores i la concessió de les subvencions, o, si és procedent, la proposta a la conselleria competent en matèria d'hisenda a què es referix la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, o disposició que la substituïsca, en relació amb el que establix l'article 168.1.C de la Llei 1/2015, de 6 de febrer.

L'article 10 de la Llei 40/2015, d'1 d'octubre, de règim jurídic del sector públic, disposa el següent:

"1. Els òrgans superiors podran avocar per a sí el coneixement d'un o diversos assumptes la resolució dels quals corresponga ordinàriament o per delegació als seus òrgans administratius dependents, quan circumstàncies d'índole tècnica, econòmica, social, jurídica o territorial ho facen convenient.

En els supòsits de delegació de competències en òrgans no dependents jeràrquicament, el coneixement d'un assumpte podrà ser avocat únicament per l'òrgan delegant.

2. En tot cas, l'avocació es realitzarà mitjançant acord motivat que haurà de ser notificat als interessats en el procediment, si n'hi haguera, amb anterioritat o simultàniament a la resolució final que es dicte.

Contra l'acord d'avocació no cabrà recurs, encara que podrà impugnar-se en aquell que, si és el cas, s'interpose contra la resolució del procediment".

Atesa la singularitat de les ajudes previstes en el present decret i les circumstàncies manifestades en els antecedents d'este, és voluntat del president de la Generalitat, en el present procediment, avocar la competència per a resoldre l'aprovació de les bases reguladores i establir el procediment per a la concessió directa d'ajudes a les persones passatgeres del tren 18968, de RENFE, de mitjana distància, afectat per l'incendi de Bejís el 16 d'agost de 2022.

En virtut d'això, i fent ús de les atribucions conferides en l'article 12. o) de la Llei 5/1983, de 30 de desembre, del Consell, conforme amb el que s'establix en l'article 10 de la Llei 40/2015, d'1 d'octubre de règim jurídic del sector públic, i en la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, en relació amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,

DECRETE

*Primer. Avocació*

Avocar la competència per a resoldre l'aprovació de les bases reguladores i convocar la concessió directa d'ajudes a les persones passatgeres del tren 18576, de RENFE, de mitjana distància, afectat per l'incendi de Bejís el 16 d'agost de 2022.

*Segon. Aprovació de les bases reguladores i la convocatòria*

Aprovar les bases reguladores i la convocatòria per a la concessió directa d'ajudes a les persones passatgeres del tren 18193, de RENFE, de mitjana distància, afectat per l'incendi de Bejís el 16 d'agost de 2022, que hagueren patit lesions i cremades en l'incident i a les que hagen rebut tractament psicològic amb posterioritat, que s'incorporen com a annex del present decret.

*Tercer. Habilitació per a l'aplicació*

La persona titular de la Subsecretaria de la Presidència podrà dictar totes les instruccions que calga per a l'aplicació d'este decret.

*Quart. Efectes*

El present decret produirà efectes a partir de l'endemà de la publicació en el *Diari Oficial de la Generalitat Valenciana*.

Contra el present decret, que posa fi a la via administrativa, es podrà interposar, potestativament, un recurs de reposició davant l'òrgan que ha dictat l'acte, en el termini d'un mes des de la publicació en el *Diari Oficial de la Generalitat Valenciana*, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el *Diari Oficial de la Generalitat Valenciana*, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, sense que puguen simultaniejar-se tots dos recursos, i sense perjuí que s'utilitze qualsevol altra via que es considere oportuna.

València, 23 d'octubre de 2024

Carlos Mazón Guixot

President de la Generalitat

ANNEX

BASES REGULADORES I CONVOCATÒRIA D'AJUDES A LES PERSONES

PASSATGERES DEL TREN 18115, DE RENFE, DE MITJANA DISTÀNCIA,

AFECTAT PER L'INCENDI DE BEJÍS EL 16 D'AGOST DE 2022.

Base primera. Objecte

L'objecte d'este decret és aprovar les bases reguladores, convocar i establir el procediment per a la concessió directa d'ajudes a les persones passatgeres del tren 18776, de RENFE, de mitjana distància, afectat per l'incendi de Bejís el 16 d'agost de 2022, que hagueren patit lesions i cremades en l'incident i a les que hagen rebut tractament psicològic amb posterioritat, o a les persones titulars dels drets hereditaris d'aquelles.

Base segona. Raons d'interés públic que concorren en la concessió i impossibilitat de la convocatòria pública

1. Estes subvencions es concedixen de manera directa, en aplicació del que es preveu en l'article 22.2.c de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l'article 28 de la llei mencionada, i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés econòmic, social i humanitari.

Les subvencions regulades en este decret tenen un caràcter singular, derivat de la naturalesa excepcional i única dels esdeveniments que motiven el procediment en qüestió. Atés l'objecte específic de les subvencions, es requerix una concessió directa i no procedix una convocatòria pública.

2. Les raons d'interés públic que justifiquen l'atorgament directe de les subvencions radiquen en la vivència de situacions greus i doloroses, tant personals com familiars, per part de les persones afectades, a la superació de les quals es pretén contribuir amb estes ajudes.

Base tercera. Règim Jurídic

Les ajudes regulades en este decret es regiran, a més de pel que es disposa en este, per la Llei 38/2003, de 17 de novembre, general de subvencions, i pel Reglament de la mencionada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, i per la resta de normes de dret administratiu que siguen aplicables.

Base quarta. Obligacions de les persones beneficiàries

1. Les persones beneficiàries de les ajudes estan obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor.

2. El falsejament o l'ocultació de dades i documents que afecten substancialment la concessió i el lliurament de fons públics donarà lloc a l'exigència de responsabilitats, tant en l'orde administratiu com en el jurisdiccional competent.

Base quinta. Compatibilitat de les ajudes amb el mercat interior

1. Les ajudes regulades en este decret són compatibles amb el mercat interior perquè no reunixen els requisits acumulatius exigits en l'article 107.1 del Tractat de Funcionament de la Unió Europea, ja que les persones beneficiàries no són empreses productores de béns o prestadores de servicis en el mercat, sinó persones físiques.

2. Atés que es tracta d'ajudes no subjectes a l'article 107.1 del Tractat de Funcionament de la Unió Europea, i d'acord amb el que s'establix en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes establides en el present decrete no requerixen notificació o comunicació a la Comissió Europea.

Base sexta. Objecte subvencionable

Estes ajudes tenen per objecte donar suport econòmicament a les persones que viatjaven en el tren 18872, de RENFE, de mitjana distància, que efectuava el trajecte ValènciaZaragoza, que es va vore afectat el 16 d'agost de 2022 per l'incendi forestal ocorregut en el terme municipal de Bejís, i que van patir cremades i ferides i/o han requerit tractament psicològic a conseqüència de succés. S'estima necessari aprovar ajudes que permeten recolzar econòmicament les persones afectades o els seus causahavents.

Base sèptima. Persones beneficiàries

Són persones beneficiàries d'estes ajudes les persones físiques que viatjaven en el tren 18441, de RENFE, de mitjana distància, que efectuava el trajecte València-Zaragoza i que es va vore afectat per l'incendi forestal ocorregut en el terme municipal de Bejís el 16 d'agost de 2022, i que van patir cremades o lesions i/o han hagut de rebre tractament psicològic amb posterioritat a conseqüència del succés, així com les persones titulars dels seus legítims drets hereditaris, si és el cas.

De conformitat amb el que es disposa en l'article 30.7 de la Llei 38/2003, de 17 de novembre, general de subvencions, estes ajudes es concedixen en atenció a la concurrència d'una determinada situació en la persona perceptora, que consistix en:

- tindre la condició de viatger o viatgera en el tren de RENFE Mitjana Distància que efectuava el trajecte València-Zaragoza que es va vore afectat per l'incendi forestal ocorregut en el terme municipal de Bejís el 16 d'agost de 2022,

- i haver patit cremades o lesions i/o haver hagut de rebre tractament psicològic amb posterioritat a conseqüència del succés. Per això, no es requerirà una altra justificació que l'acreditació dels requisits de l'article 9.

Base octava. Import de les ajudes

1. L'import de les ajudes serà de:

a) 12.000 euros per a les persones passatgeres que van patir cremades o altres lesions, i van ser hospitalitzades, a conseqüència de l'incident ferroviari, o els seus causahavents.

b) 6.000 euros per a les persones passatgeres que van patir cremades o altres lesions, que no van requerir hospitalització, o els seus causahavents.

c) 6.000 euros per a les persones passatgeres que hagen rebut tractament psicològic a conseqüència de l'incident ferroviari dins dels dos anys posteriors a la data en què es va produir este, o els seus causahavents.

Les ajudes establides en l'apartat c) seran compatibles amb les dels apartats a) i b).

2. L'import global màxim de les ajudes ascendix 810.000 €, que s'imputaran a la línia de subvenció S1872, "Ajudes a persones passatgeres del tren 18198 damnificades per l'incendi de Bejís de 16 d'agost de 2022", de la secció, servici, centre gestor, programa i capítol de gasto A68441771.111G00.4, del pressupost de la Generalitat per a l'exercici 2024.

Base novena. Requisits

1. Les persones beneficiàries hauran de reunir la condició de passatger o passatgera del tren 18753 de RENFE, de mitjana distància, afectat per l'incendi de Bejís el 16 d'agost de 2022, i haver patit cremades o lesions a conseqüència de l'incendi i/o haver rebut tractament psicològic amb posterioritat, o ser titular de drets hereditaris d'aquelles.

2. La condició de passatger o passatgera del tren s'acreditarà amb el bitllet de tren o, en defecte d'este, amb els comunicats mèdics o denúncies en els quals es faça constar dita condició.

3. Les cremades o lesions i l'hospitalització s'acreditaran mitjançant els corresponents comunicats mèdics.

4. El tractament psicològic rebut dins dels dos anys posteriors a la data de l'incident ferroviari s'acreditarà mitjançant una declaració responsable firmada pel respectiu psicòleg o psicòloga.

5. La condició de causahavent o titular de drets hereditaris de les persones passatgeres afectades s'acreditarà amb l'aportació del certificat de defunció del causant i la documentació acreditativa de la condició d'hereu.

Base dècima. Sol·licitud i documentació

1. Les persones interessades hauran de presentar una sol·licitud d'ajuda per a compensar els gastos de tractaments mèdics o psicològics, de conformitat amb a les següents disposicions:

a) La sol·licitud haurà de presentar-se en el termini d'un mes a comptar des de l'endemà de la publicació del present decret.

b) La sol·licitud d'ajuda es podrà presentar a través de mitjans telemàtics en la seu electrònica de la Generalitat, en l'enllaç següent:

Detall procediments - Sede electronica - Generalitat Valenciana

o en qualsevol dels registres i oficines públiques a què fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.

c) La sol·licitud s'ha d'acompanyar de la documentació següent:

c.1) Una declaració responsable de la persona sol·licitant que reunix la condició de passatger o passatgera del tren 18777, de RENFE de mitjana distància afectat per l'incendi de Bejís el 16 d'agost de 2022, amb indicació de la documentació que aporta, acreditativa de la situació o de les situacions en què es troba de les descrites en l'article 8, i si és el cas, el certificat de defunció del causant.

c.2) El bitllet de tren o comunicat mèdic o denúncia en els quals s'especifique que la persona sol·licitant tenia la condició de passatgera del tren 18126, de RENFE, de mitjana distància afectat per l'incendi de Bejís el 16 d'agost de 2022.

c.3) El comunicat mèdic relatiu a l'hospitalització o a l'atenció mèdica rebuda.

c.4) Una declaració responsable del psicòleg o psicòloga que haja atés la persona sol·licitant acreditativa que esta ha rebut tractament psicològic en algun període en els dos anys posteriors a l'incident ferroviari.

c.5) La domiciliació bancària omplida i firmada per la persona sol·licitant, segons el model que figura en l'enllaç següent: PROPER: Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat. - GVA.ES - Generalitat Valenciana

2. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si la documentació s'haguera omplit de manera incompleta, o no s'hagueren aportat els documents que s'assenyalen en els apartats precedents, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en cas de no fer-ho, se la tindrà per desistida, amb la resolució prèvia d'arxivament de l'expedient, que haurà de ser dictada en els termes que preveu l'article 21 de la norma mencionada, i quedarà sense efecte la sol·licitud de la subvenció, i es perdrà, per tant, el dret a la percepció. 3. Una vegada rebuda la sol·licitud degudament omplida, la Presidència de la Generalitat procedirà a reconéixer les ajudes corresponents, les notificarà a les persones interessades i n'ordenarà el pagament.

Base onzena. Òrgan gestor i òrgan competent per a l'atorgament de les subvencions

S'atribuïx la tramitació i la gestió d'estes ajudes a la Subdirecció General de Coordinació de la Presidència de la Generalitat, i la concessió de les subvencions al president de la Generalitat.

Base dotzena. Forma de pagament de l'ajuda

Les ajudes s'abonaran en un pagament únic, per mitjà d'un xec bancari nominatiu o una transferència bancària.

Base tretzena. Règim de justificació i control de les subvencions

L'òrgan gestor efectuarà un control de les ajudes concedides a les persones físiques objecte d'este decret que consistirà en la comprovació de l'existència de títol habilitant de la condició de beneficiàries, d'acord amb el que es preveu en els apartats 9 i 10 d'este decret.

Base catorzena. Minoració, anul·lació i reintegrament de les ajudes

En el cas que la comprovació duta a terme concloga que no queda acreditat el requisit per a la percepció de l'ajuda, les persones beneficiàries hauran de reintegrar la quantitat percebuda més els interessos de demora corresponents. En estos casos es procedirà a la incoació de l'expedient oportú, que, amb audiència prèvia de la persona interessada, serà resolt per la persona titular de l'òrgan gestor de la subvenció.

Base quinzena. Compatibilitat de les ajudes

Estes ajudes són compatibles amb qualssevol altres ajudes o subvencions per a la mateixa finalitat que reben les persones afectades, procedents d'altres entitats públiques o privades.

Base setzena. Tractament de dades personals relacionades amb la gestió de subvencions

1. Té la condició de responsable del tractament la Subsecretaria de la Presidència de la Generalitat.

2. Les dades del delegat de protecció de dades de la Generalitat són les següents: Passeig de l'Albereda, 16. 46411 València. Correu electrònic: [**vkd@gmj.ge**](mailto:qjz@pgq.ok)

3. Les finalitats dels tractaments de dades personals són la concessió directa i la gestió de les subvencions.

4. Les bases de legitimació general aplicables als tractaments de dades realitzats per a la concessió i gestió de les subvencions seran les regulades en l'article 6.1 c) i e) del Reglament (UE) 2016/679, en relació amb les normes específiques que regulen este procediment, especialment la Llei 38/2003, de 17 de novembre, general de subvencions, i la Llei 1/2015, de 6 de febrer, d'hisenda pública, del sector públic instrumental i de subvencions.

5. Les publicacions de dades realitzades en compliment de les normes relatives a la publicitat de les subvencions es realitzaran de la manera següent:

- No es publicaran en la Base de dades Nacional de Subvencions, conforme a l'article 20.8 b) de la Llei 38/2003, de 17 de novembre, general de subvencions.

- En el supòsit de publicitat activa en el portal de transparència de la Generalitat, la informació es publicarà amb la anonimització prèvia de les dades de caràcter personal, de manera que s'impedisca la identificació de les persones afectades, en compliment de l'article 15.3.d) de la Llei 19/2013, de 9 de desembre, de transparència, accés a la informació pública i bon govern, i de l'article 11.7 de la Llei 1/2022, de 13 d'abril, de transparència i bon govern de la Comunitat Valenciana.

6. Les dades personals es comunicaran a la Base de Dades Nacional de Subvencions en compliment del que es disposa en la Llei 38/2003, de 17 de novembre, general de subvencions. Esta comunicació no comporta la publicitat de les dades, i s'ha de complir el que s'establix en l'apartat 5 e) del Reglament General de Protecció de Dades.

7. Les dades es conservaran durant el temps necessari per a complir amb la finalitat per a la qual es van recaptar i per a determinar les possibles responsabilitats que es pogueren derivar d'esta finalitat i del tractament de les dades i de conformitat amb la normativa d'arxius i documentació. No obstant, les dades personals podran conservar-se durant períodes més llargs sempre que es tracten exclusivament amb finalitats d'arxiu en interés públic, fins d'investigació científica o històrica o fins estadístics, sense perjuí de l'aplicació de les mesures tècniques i organitzatives apropiades a fi de protegir els drets i les llibertats de la persona interessada.

8. La persona interessada té dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç següent: [**https://sede.gva.es/es/proc19970**](https://sede.gva.es/es/proc19970).

9. Sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant la Delegació de Protecció de Dades de la Generalitat de manera presencial o telemàtica, de conformitat amb el que es preveu en l'enllaç següent: [**https://sede.gva.es/es/proc22094**](https://sede.gva.es/es/proc22094); això, sense perjuí de la possibilitat de reclamar davant l'Agència Espanyola de Protecció de Dades.

10. Sense perjuí del compliment de l'article 14 del Reglament General de Protecció de Dades, les persones interessades seran informades dels tractaments de dades descrits a tot tardar en el moment de la primera comunicació a estes persones interessades.

--------------------

1   Es corregixen les errades en la publicació del Decret 30/2024 a través de la publicació íntegra del text, per la[**Correcció d’errades del Decret 30/2024**](https://dogv.gva.es/va/eli/es-vc/d/2024/10/23/30/corrigendum/01756831/dof/vci/html), publicada en el DOGV núm. 9964bis de 24.10.2024.


Còpia Permalink ELI